भोजपुरी के सदाबहार सुपर स्टार रविकिशन पिछला दिने एगो भव्य समारोह में कांस फिल्म फेस्टिवल में शामिल भइल आ अमेरिकन डिजिटल तकनीक से बनल पहिलका भोजपुरी फिल्म जला देब दुनिया तोहरा प्यार में के म्यूजिक लौंच कइले. एह मौका पर फिल्म के निर्माता पवन शर्मा, प्रसिद्ध वितरक संजय सिन्हा, भोजपुरी फिल्मन के जानल मानल निर्मात्री मोनिका सिन्हा, आ भोजपुरी सिनेमा के मशहूर खलनायक अवधेश मिश्रा समेत कई गो गणमान्य लोग मौजूद रहुवे.
एह मौका पर आपन बात कहत रवि किशन कहले कि हमनी खातिर ई गर्व के बात बा कि भोजपुरी फिल्मन का निर्माण में अमेरिकनो कंपनी उतर गइल बिया. ऊ आगे कहलन कि अमेरिकन कंपनी पन फिल्म आगहू भोजपुरी फिल्म बनावत रही. फिल्म के निर्माता पवन शर्मा कहले कि पन फिल्म फोर्चून टेलर जइसन अवार्ड विनिंग अंग्रेजी फिल्म बना चुकल बिया आ भारतीय फिल्म बाजार में उतरे के फैसला कइलस त पहिले सर्वे करवलस आ देखलस कि अगर निमन फिल्म बनावल जाय त भोजपुरी से बढ़िया दोसर कवनो भाषा नइखे. कहलन कि पन फिल्म से जुड़ल सुधीर कदम आ तेजस्वी कदम अमेरिका में रहला का चलते एहिजा आजु ना आ पावल.
खलनायक अवधेश मिश्रा कहले कि वइसे त हर फिल्म में रविकिशन का हाथे मार खात आइल बाड़े बाकिर एह दुनु जने के टक्कर बाकी फिल्मन से अलगा बा. जला देब दुनिया तोहरा प्यार में के धीरज कुमार निर्देशित कइले बाड़न, जे पहिले संजय लीला भंसाली आ राम गोपाल वर्मा जइसन नामचीन निर्देशकन का सहायक का रूप में काम कर चुकल बाड़े. रेड वन ( बिना रील वाले) कैमरा से शूट भइल भोजपुरी के एह पहिलका फिल्म के संगीत राजेश रजनीश के ह. फिल्म का दोसर मुख्य किरदारन में शिखा, ब्रृजेश त्रिपाठी, कोमल ढिल्लन, विनोद मिश्रा , सी.पी.भट्ट, आ फूल सिंह शामिल बाड़न जा.
(स्रोत : उदय भगत)
bho_Deva bho_Deva bho_Deva awa_Deva